… ca urmare a Sărbătorilor Pascale Ortodoxe şi Greco-Catolice din 5 mai, pe dealul de la Huta Certeze – Moişeni, a avut loc tradiţionala sărbătoare a Oaşului.
Încă de dimineaţă, forţe de ordine compuse din angajaţi ai Jandarmeriei şi ai Poliţiei s-au aflat la datorie pentru a dirija traficul, dar şi pentru a menţine ordinea şi liniştea publică. La sănătatea consumatorilor au vegheat reprezentanţii Direcţiei Sanitare Veterinare şi pentru Siguranţa Alimentelor – DSVSA Satu Mare.
Aglomeraţia de autoturisme care se îndreptau spre locul de desfăşurare a celei mai longevive serbări câmpeneşti, a făcut necesară prezenţa poliţiei, care a îndrumat şoferii spre locurile unde se putea parca în siguranţă. Cei care au sosit ceva mai înainte de ora 11 au găsit locuri mai bune de parcare, cât mai aproape de locul de desfăşurare a manifestărilor. Platoul din vecinătatea scenei, dar şi zonele apropiate au fost ocupate de zecile de tarabe, unele cu produse alimentare, băuturi alcoolice, răcoritoare, caş şi brânză de burduf, dar şi cu produse industriale, suveniruri şi articole pentru copii.
Cu mult înaintea orei anunţate în programul manifestărilor artistice, vecinătatea scenei a fost ocupată de numeroşi privitori care şi-au susţinut copiii, pe cei care au urcat pe scenă. Spre deosebire de anii precedenţi, la această ediţie a 66-a, coregraful Viorel Ianoş, a prezentat o suită de dansuri populare specifice zonei Oaş. Au fost incluşi în program copii şi tineri din Ansamblurile Folclorice ale comunelor Certeze, Bixad, Turț, Gherța Mică și Batarci. Din aceste echipe de tineri dansatori au făcut parte şi o serie de tineri născuţi în străinătate, dar care de dragul “giocului”tradiţional, au învăţat paşii de dans în câteva zile, evoluând în aplauzele privitorilor. Aşa cum a declarat coregraful, unele grupuri de copii au deprins paşi de dans specifici Oaşului, în mod expres tropotitul, în câteva şedinţe de instruire. Coregraful, dar şi copiii şi tinerii merită toată consideraţia pentru osteneală. Demonstraţie de virtuozitate în executarea paşilor de danţ specifici zonei a făcut şi tânăra Bianca Finta, cea care a fost prezentată ca fiind “balerina Oaşului”.
A fost apoi rândul Ancăi Voşik – managerul Casei de Cultură a oraşului Negreşti-Oaş, să anunţe sosirea invitaţilor, care din motive scuzabile, au sosit cu mai bine de 15 minute întârziere faţă de ora anunţată în program. Vorbim despre: prefectul de Satu Mare Ioan Tibil, Pataki Csaba – preşedintele Consiliului Judeţean Satu Mare – preşedinte al Organizaţiei judeţene a UDMR Satu Mare, Romeo Pop și Altfatter Tamas – subprefecți, Robert Laszlo – managerul Centrului Judeţean pentru Conservarea şi Promovarea Culturii Tradiţionale Satu Mare, Florin Barbu – Ministrul Agriculturii şi Dezvoltării Rurale, deputaţii Radu Panait – preşedinte al organizaţiei judeţene a USR şi Adrian Cozma – preşedinte al Organizaţiei judeţene PNL, Lenuţa Cornea şi Oliviu Buzgău – vicepreşedinţi ai Consiliului Judeţean Satu Mare, primarii Aurelia Fedorca – Negreşti-Oaş şi Petre Ciocan – Certeze, Mircea Govor – preşedintele PSD Organizaţia judeţean Satu Mare, secretarii de stat Cristian Beseni, Gică Cârciu – Ministru Secretar de stat – Departamentul pentru Românii de Pretutindeni, secretarul de stat Kallos Zoltan, Liviu Pop – președinte PMP Satu Mare, Cristina Tămășan Ilieș – viceprimar Satu Mare, consilieri judeţeni, alţi invitaţi.
Discursuri
Au rostit alocuţiuni: prefectul Ioan Tibil, Ministrul Florin Barbu, Pataki Csaba – preşedintele Consiliului Judeţean Satu Mare, primarii Petre Ciocan şi Aurelia Fedorca, deputaţii Radu Panait şi Adrian Cozma, Mircea Govor şi Gică Cârciu. Din păcate, nici la acest moment de sărbătoare nu au lipsit înţepăturile între reprezentanţii unor formaţiuni politice. Redăm câteva citate.
Prefectul județului Ioan Tibil: ”Vreau să vă mulțumesc că ați venit în număr atât de mare pentru a sărbătorii împreună sărbătoarea noastră câmpenească Sâmbra Oilor. Din suflet, tuturor, vă adresez un bun venit. Pentru mine, faptul că mă găsesc astăzi în fața dumneavoastră reprezintă o mare cinste și onoare, având în vedere categoria și felul dumneavoastră de a fi. Oșenii dau dovadă de credință și bun simț. Să nu uităm, oriunde mergem, ne păstrăm tradiția, cântecul, portul oșenesc și credința noastră strămoșească. Mulțumesc tuturor celor implicați în organizarea acestei manifestări.”
Președintele Consiliului Județean Satu Mare, Pataki Csaba: “Bună ziua! Hristos a înviat! Mă bucur foarte foarte mult că văd aici mult tineret. Eu sunt aici de azi dimineață. Am văzut cum au făcut repetițiile și am văzut, de multe ori, chiar lacrimi în ochii bunicilor. Astăzi suntem gazda și a acelora care au venit acasă de Paști și au mai rămas. Le mulțumim. Dar eu îi aștept acasă. Haideți să punem astăzi baza multor prietenii în interesul copiilor noștri. Să le construim un viitor viabil, într-un parteneriat corect cu Guvernul României, care este reprezentat astăzi de un ministru și trei secretari de stat. Să avem în fiecare zi sărbătoare în anul care vine, iar la anul să fim și mai mulți, cu și mai multe realizări. Împreună putem. Sunt foarte multe culori politice astăzi și așa cum pe hainele acestor minunați copii încape fiecare culoare, așa să încăpem noi în luna care urmează și să ne vedem toți, bucuroși, la anul.”
Ministrul Agriculturii Ioan Florin Barbu: ”Anul trecut eram pe aceeași scenă și, în calitatea mea de președinte al Comisiei pentru Agricultură, vă spuneam că vă vom sprijini în continuare cei care vă reprezentăm în Parlamentul României. Astăzi, în calitate de ministru, pot să vă spun că avem programe importante pentru agricultura din România, pentru dezvoltarea fermelor de ovine din România. Avem subvenții pentru spijin în sectorul ovin, avem subvenții pentru ajutoarele naționale tranzitorii. Am reușit să deblocăm 15,9 miliarde de euro bani care vor intra prin subvenții și investiții în sistemul agricol din România.
De când premierul Marcel Ciolacu a preluat conducerea Guvernului României, a alocat agriculturii 2% din PIB-ul României. Acest Guvern, a făcut lucruri bune. Sunt convins că vor continua și anii viitor. Vreau să vă spun că mă bucur astăzi că sunt pe dealul de la Huta Certeze și particip la această frumoasă sărbătoare, Sâmbra Oilor. Dumneavoastră ați arătat că puteți duce tradițiile mai departe”.
Primarul orașului Negrești-Oaș Aurelia Fedorca: ”Dăm slavă lui Dumnezeu că într-o zi de duminică sfântă avem parte de această zi minunată si ne întâlnim aici pe dealul de la Huta Certeze să sărbătorim împreună, de 66 de ani, Sâmbra Oilor. Aici este o ocazie unică de a ne arăta că tradițiile și obiceiurile noastre sunt vii prin manifestările noastre și dorim să le promovăm nu doar în țară, dar și în afara țării. Astăzi, în numele meu personal vă mulțumesc tuturor pentru păstrarea acestor tradiții”.
Secretarul de stat Gheorghe Cârciu: ”Dăm Slavă lui Dumnezeu pentru această zi minunată, pentru faptul că ne-am întâlnit a 66-a oară pe acest deal la Huta Certeze, la limita cu Maramureșul și îi salutăm pe toți Maramureșenii care sunt vecinii noștri și noi trăim în pace și prietenie cu toți vecinii noștri. Departamentul pentru Românii de Pretutindeni, cel pe care îl conduc astăzi, a încercat să își facă treaba serios în această givernare. Și vreau să spun doar două cuvinte. Bugetul departamentului nostru a crescut de la 15 milioane, la 207 milioane. Nu e lucru puțin. Mulțumim acestui Guvern pentru sprijinul acordat românilor de pretutindeni. Și-i îmbrățișăm cu drag acolo unde trăiesc și îi așteptăm acasă cu drag de fiecare dată. Îi iubesc pe toți, vă iubesc pe toți, iubesc Țara Oașului. Sunt oșan și mă mândresc cu asta”.
Președintele PSD Mircea Govor: ”Vă salut cu mult drag pe toți și mă bucur că ne întâlnim după un an în care trebuie să recunosc că lucrurile au evoluat foarte mult aici în mijlocul oșenilor, la Sâmbra Oilor. Vreau să îl felicit în mod special pe domnul ministru al Agriculturii, să-i mulțumesc că este prezent în mijlocul nostru, îi mulțumesc pentru prezență lui Gică Cârciu, îi mulțumesc domnului prefect care este organizatorul acestui eveniment, împreună cu Consiliul Județean. Îi salut pe toți parlamentarii, pe toți primarii, aleșii locali, indiferent de partidele din care facem parte. Vreau să vă spun doar atât. Trebuie să trăim în liniște și pace, trebuie să ne respectăm și să nu ne criticăm în asemenea momente. Vă doresc distracție plăcută și gândul bun. Așa să ne ajute Dumnezeu.”
Mulsul oilor, măsurişul laptelui şi sfinţirea stânei
În vreme ce pe scenă se desfăşurau momentele oficiale, undeva la distanţă, se realiza ritualul mulsului, măsurişul laptelui şi sfinţirea turmei de oi şi capre, moment scos din programul care odinioară se desfăşura pe scena sărbătorii. Ceremonia religioasă a fost oficiată de preotul Gavrilă Bota din Moişeni, gazda stânei fiind Văsâiu Mini, din Certeze.
Odată terminate momentele oficiale de deschidere a sărbătorii câmpeneşti, majoritatea celor care s-au aflat pe scenă s-au întreptat spre staulul despre care facem vorbire în cele de mai sus, acolo unde capre se odihneau după muls.
În paralel cu desfăşurarea momentelor mai sus menţionate, pe scena sărbătorii au mai evoluat: Ansamblurile Folclorice „Oașul” și „Sânzienele” din Negrești Oaș – cu Maria Tripon; Grupul Iza; Ansamblul Folcloric „Florile Tărnii” – Bianca Cionca; Maria Petca Poptean; Fraţii Zele şi Ansamblul Folcloric „Vocea Oșenilor”; Ansamblul Folcloric „Florile Turțului”; Ionela Bumb; Grupul din Batarci; Ansamblul Folcloric „Cununița Năzdrăvană” –Leontina Dorca şi Maria Carmen Sas; Grupul din Prilog: Gheorghe Berende, Mihai Ardelean, Malanca Jessica, Lupișcă Rodica și Floare Pop; Ansamblul Folcloric al Județului „Doruri Sătmărene”: Aida Negrea, Alexandra Deac, Luca Molnar, Karina Molnar, Tudor Molnar.
Pe scenă a fost prezentat de către autor, gen (r) Vasile Ciocan și monografia – album „CERTEZE: istorie-creștinism-obiceiuri-tradiții”.
O bună parte din participanţii la sâmbră au dat curs invitaţiilor făcute de către reprezentanţii formaţiunilor politice care au avut corturi amenajate, acolo unde s-a servit mâncare şi băutură pe gratis. A fost lume multă la toate corturile. Nu ne-am propus a face reclamă gratuită formaţiunilor politice care au avut corturi, dar vă asigurăm că mai toate formaţiunile politice care s-au înscris în campania electorală pentru alegerile din 9 iunie au avut corturi. S-au putut distinge culori precum roşu, galben, alb şi alte asemenea.